Nos Alaydis ducissa, mater Hugonis ducis Burgundie, notum facimus omnibus presentes litteras inspecturis quod domina Beloz relicta domini Pontii militis le Vert, domina Damerons relicta Odonis militis filii dicti Pontii, Stephanus clericus, Aymo domicellus, fratres filii dicti Pontii, domina Damerons de Nuyz, Hugo filius ejus li Verz, laudaverunt coram nobis et concesserunt et ratam habuerunt in perpetuum ratione feodi moventis ab ipsis elemosinam de quinque sextariis bladi medietate frumenti et medietate avene quam Guido dictus Treinchanz de Sancto Juliano dedit in decimis de Nuyz pro remedio anime fratris sui Guillermi clerici et antecessorum suorum, abbatisse et conventui Loci Dei, ordinis cisterciensis. Nos vero, de cujus feodo sunt primo capite dicte decime de Nuyz, supradictam elemosinam et quicquid dicta abbatissa et conventus supradicti Loci Dei acquisierunt, tenent et possident in dictis decimis de Nuyz sive quicquid in futurum acquirent, tenebunt et possidebunt in dictis decimis de Nuyz, laudavimus, concessimus, ratum habuimus et firmum et sigilli nostri munimine confirmavimus in hujus rei testimonium et munimen. Actum anno Domini Mo CCo quadragesimo quinto, mense julio.